
Naslov: Po sanaciji posledic naravnih ujm je potrebna obnova
Napoved za voditelja:

Odprava posledic naravnih ujm, predvsem lanskoletnega katastrofalnega žleda v gozdovih še ni povsem zaključena. Kljub temu pa se gozdarski strokovnjaki zdaj že posvečajo drugi fazi te sanacije, to je obnovi gozdov. Zato so pripravili več delavnic, ki so namenjene posameznikom, ki so neposredno povezani s temi ukrepi - lastnikom gozdov, revirnim gozdarjem, gojiteljem, drevesničarjem in drugim. Ob tem poudarjajo, da je treba spodbujati redno gospodarjenje v gozdovih, saj so škode ob ujmah potem lahko manjše.
T- Iz Posavja GORAN ROVAN /

X- Snemalec in montažer Tomi Naglič /

Posledice naravnih ujm v zadnjih letih so marsikje po Sloveniji še dobro vidne, saj je bilo zajeto veliko območje in povzročena velika škoda. Predvsem ob lanskoletnem žledu.
T- dr. JURIJ DIACI /
X- Biotehniška fakulteta Univerze v Ljubljani /

»V tistih najtežje dostopnih predelih še ni vse sanirano, drugač v glavnemu, iglavce, kjer je tveganje za bolezni, so sanirani dobro. Ampak zdej je vprašanje obnove gozda. Kako zagotovit mlad gozd.«
Mlad gozd je seveda mogoče zagotoviti s saditvijo ali z naravno obnovo, oboje pa terja tudi precej dela in znanja. Tega pa lahko lastniki gozdov dobijo na različnih izobraževanjih.
T- JOŽE ŠINKOVEC /
X- lastnik več gozdov iz Boštanja /

»Na našem posestvu so delale dve partije ljudi in smo praktično saniral vse gozdove do leta 2014. Tako da lahko rečem, da je sanacija uspela 100%.«
Lanski žled v Posavju ni povzročil toliko škode kot drugod po Sloveniji, je pa bilo te zelo veliko zaradi snegoloma, ki je pustošil v letu 2012.
T- SILVO VINTAR /
X- revirni gozdar območna enota Zavoda za gozdove Brežice /

»Mormo vedet, da je snegoloma bilo, konkretno za moj revir prizadetih oziroma podrtih cirka 30 tisoč kubikov, od tega je sanirano med 60 in 70%. Kar je ostalo v gozdu je del tega še uporabno za drva, za domačo porabo, ostalo bo ostala kot masa v gozdu.«
Gozdarji pravijo, da imamo srečo, ker se bukov gozd zelo dobro naravno pomlajuje kar sam, tako da lastniki gozdov ne bodo imeli dodatnih stroškov.
